|  |
| --- |
| Fødevarestyrelsen  Stationsparken 31-33  2600 Glostrup |

# Vedr.: Høring over udkast til bekendtgørelse om betaling for kontrol af fødevarer, foder og levende dyr mv.

Med henvisning til Fødevarestyrelsens skrivelse om ovennævnte, styrelsens j. nr.: 2017-45-31-00375, skal Landbrug & Fødevarer bemærke følgende:

Som bekendt, blev der ved ændring af gældende bekendtgørelse pr. 1. juli i år indført en betydelig stigning af gebyrer for kontrol. Forholdet gav dengang – og giver stadigvæk – anledning til en betydelig utilfredshed i erhvervet, og vi står fortsat uforstående over for, at man iværksætter så omfattende en tilpasning, uden at det klart fremgår, hvilket beregningsgrundlag de pågældende stigninger hviler på. Når man således ikke ved, hvad man betaler for, er stigninger uacceptable.

Det kan i den forbindelse yderligere konstateres, at producenter/kunder ikke umiddelbart kan mærke forskel i omfanget af styrelsens opgavevaretagelse før og efter stigning – man har således ikke fået mærkbart mere for flere penge.

Vi er bekendt med, at der arbejdes videre med gebyrordningerne i regi af ministeriets samlede kontrolstrategi, og vi skal understrege behovet for et gennemskueligt og gennemsigtigt gebyrregime. Gebyrerne skal således i almindelighed kunne forklares – og i særdeleshed gebyrstigninger. Vi efterlyser både videre inddragelse og yderligere drøftelser af forholdet.


Med nærværende bekendtgørelsesudkast synes der generelt at være lagt op til en fortsat og generel stigning i kontrolgebyrer; det gælder for de takster, der ikke blev tilpasset ved sommerens øvelse og det gælder taksterne generelt. Vi henviser på ny til, at den manglende gennemskuelighed og gennemsigtighed må afhjælpes, ligesom udviklingen i de generelle gebyrsatser råber på yderligere incitamentstiltag fra myndighedernes side med henblik på at sikre en reelt omkostningseffektiv kontrol. Det er velkendt, at kontrolomkostningerne er høje i Danmark hvilket stiller erhvervet i en konkurrencemæssig svær position. Her hjælper generelt og fortsat stigende kontrolomkostninger ikke.

Vi noterer med tilfredshed, at Regeringens aftale med Dansk Folkeparti og Radikale Venstre om *Erhvervs- og Iværksætterinitiativer* gennemføres med nærværende bekendtgørelsesudkast ved at afløfte/fritage engrosproduktion for kontrolomkostninger i større omfang end tidligere. Det har vi efterspurgt længe og efterlyser, at det kommer hele engrosproduktionen til gode.

Vi ser i øvrigt frem til en yderligere hensigtsmæssig gennemførelse også for så vidt angår betaling for kontrol efter minimumssatser i kontrolforordningens bilag om mængdeafgift for animalsk produktion, så der sikres en mere lige konkurrencesituation med producenter i og uden for EU.

Vi skal endelig påpege behovet for at se nærmere på mulighederne for at understøtte vækst i eksporten af rapshalm og frøgræshalm. Eksporten kan således styrkes ved at genbesøge de omkostninger, som følger af § 52 og lade rapshalm og frøgræshalm omfattes af undtagelserne i § 52, stk. 4.

Med venlig hilsen



Susanne Kofoed

Chefkonsulent

Erhvervspolitik, Afd. for Fødevare- og veterinærpolitik

D +45 3339 4264

M +45 2724 5664

E [SKO@lf.dk](mailto:SKO@lf.dk)