**Fødevarestyrelsen**

J. nr. 2017-45-31-00375

Herved udsendes ny bekendtgørelse om betaling for kontrol af fødevarer, foder og levende dyr m.v. i høring. Det skal bemærkes, at væsentlige ændringer i forhold til den gældende bekendtgørelse forudsætter, at finansloven vedtages med de mellem regeringen og et flertal af folketingets partier aftalte ændringer i af reglerne om brugerbetaling på fødevareområdet.

Bekendtgørelsen indeholder følgende ændringer i forhold til den gældende bekendtgørelse om betaling for kontrol af fødevarer og levende dyr m.v.:

* Da hovedparten af taksterne blev tilpasset til ændret omkostningsfordeling og genopretning af strukturel balance på visse ordninger pr. 1. juli 2017 blev der ikke ændret på takster, der er fastsat direkte i lovgivningen. Ændring af disse takster forudsætter vedtagelse af ny lov. Den fornødne lovgivning ventes at ske ved vedtagelsen af finansloven for 2018. De således justerede takster findes i §§ 22,30,65-66 og 75-76 i bekendtgørelsesudkastet.
* Som et led i aftalen om Erhvervs- og Iværksætterinitiativer mellem Regeringen, Dansk Folkepart og Radikale Venstre er det besluttet at fritage ordinær fødevarekontrol efter frekvens i de fleste typer af engrosvirksomheder på fødevareområdet fra betaling af kontrolgebyrer. Fritagelsen vedrører ikke slagterier jf. kapitel 2 og § 26 i udkastet samt kødvirksomheder med hyppig kontrol jf. § 27 i udkastet. Der henvises til § 25 i udkastet.
* Fritagelsen vedrører kun ordinær engroskontrol efter frekvens og ikke øvrige gebyrer, herunder den årlige betaling til Fødevarestyrelsens kampagnekontrol og Fødevarerejseholdet jf. §§ 30 og 65 i udkastet.

For visse former for produktion er der i kontrolforordningens bilag IV fastsat minimumstakster basseret på produktionsmængder. Virksomheder, der er omfattet af disse bestemmelser, kan ikke fuldt ud fritages for betaling for ordinær kontrol. Det vil derfor være nødvendigt for sådanne virksomheder at opkræve kontrolafgifter svarende til minimumstaksterne, og disse virksomheder vil i lighed med hvad der gælder for betalingen til finansiering af restkoncentrationskontrol og foderstofkontrol skulle indberette produktionsmængder til Fødevarestyrelsen jf. §§ 28-29 i udkastet. Fødevarestyrelsen vil tage skridt til at sikre en afklaring af den specifikke fortolkning af nogle af minimumstaksterne i kontrolforordningen.

Den præcise fremgangsmåde ved indberetning af produktionsmængder og beregning af kontrolafgift for virksomheder omfattet af minimumstakster vil blive fastlagt og offentliggjort på Fødevarestyrelsens hjemmeside snarest muligt efter bekendtgørelsens ikrafttræden og en afklaring af visse tvivlsspørgsmål er sket. Mængdeindberetninger påregnes at skulle omfatte kødopskæringsvirksomheder og virksomheder med forarbejdning af fiskevarer.

* Hovedparten af Fødevarestyrelsens takster er reguleret i overensstemmelse med udviklingen i priser og lønninger med den af Finansministeriet fastsatte sats for det generelle pris- og lønindeks.
* § 41 i den gældende bekendtgørelse udgår, idet området nu er reguleret i bekendtgørelse om dyreejeres anvendelse af lægemidler til dyr samt offentlig kontrol og fødevarevirksomheders egenkontrol med restkoncentrationer.
* Bestemmelserne om betaling for tilladelse til dyreforsøg er flyttet fra egen bekendtgørelse til denne jf. kapitel 14 i udkastet.
* Enkelte steder er teksten præciseret, hvor den nuværende ordlyd har givet anledning til tvivl.

*Opgørelse af økonomiske konsekvenser for erhvervet*

Fødevarestyrelsen estimerer, at regulering af alle taksterne samt gebyrafløftning af ordinær kontrol efter frekvens i hovedparten af alle engrosvirksomhederne (36 mio. kr.) samlet set og alt andet lige vil medføre en årlig omkostningsreduktion på ca. 22,5 mio. kr. for erhvervet.

Eventuelle bemærkninger ønskes fremsendt således at de er Fødevarestyrelsen i hænde senest søndag d. 17. december 2017. Høringssvar kan fremsendes på e-mail til adressen: [hoering@fvst.dk](mailto:hoering@fvst.dk) med kopi til undertegnede [fs@fvst.dk](mailto:fs@fvst.dk)

Med venlig hilsen

Flemming Simonsen

Økonomi

Fødevarestyrelsen